Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2023/C 34/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen af denne meddelelse.

ENHEDSDOKUMENT

»Grebbestadostron«

EU-nr.: PDO-SE-02819 — 30.11.2021

BOB (X) BGB ( )

1. Betegnelse

»Grebbestadostron«

2. Medlemsstat eller tredjeland

Sverige

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Den beskyttede betegnelse »Grebbestadostron« omfatter vildtfangne levende europæiske østers (Ostrea edulis).

»Grebbestadostron« har følgende egenskaber:

Fysiske egenskaber

Form:

en dråbelignende rund form, der leder tanken hen på oversiden af en hånd, der er lukket sammen, men ikke knuget. Den anden side er flad. Cirkulære og vifteformede mærker, der stråler fra den let spidsede del af østersen.

Størrelse:

diameter: 7–15 cm

Vægt: 100-150 gram

Organoleptiske egenskaber

Skalfarve:

Ydre: varierer i henhold til den dybde, hvori østers lever. I lavt vand med meget lys er østers hvide med en grønlig irisering. I dybere vand bliver farven mørkere hen imod violet.

Indre: perlemorfarvet med violette toner. Skallens kant har skygger af dyb smaragdgrøn.

Kødfarve:

lyse sandfarvede toner (NCS[1] S2010-Y10R). Mørkere toner af Sienna-brun (NCS S6005-Y80R). Kødets kerne er okkergylden (NCS S3030-Y20R). Kødet har et skær, der ligner en ugennemsigtig goppels.

Smag:

saltvand, mineraler, tang og umami, let nøddeagtig. En lang fuld eftersmag af umami og en mineral salt smag.

Aroma:

en fornemmelse af havet, mineraler ledsaget af tang og fersk fisk.

Konsistens:

fast og fyldig. Konsistensen varierer forskellige steder på østersen fra fast til relativt blød.

Mundfornemmelse:

det er en særlig erfaring, fordi hele østersen normalt spises frisk i en mundfuld. Østers smag er rig og fyldig med stærke associationer til havet.

Kemiske egenskaber (pr. 100 g østerskød):

Vand: 80–83 g

Protein: 9,3–9,9 g

Kulhydrat: 2–4 g

Salt: 0,25–0,35 g

Fedt: 2,0–2,4 g

heraf:

— mættet fedt: 0,5–0,6 g

— enkeltumættet fedt: 0,2–0,3 g

— flerumættet fedt: 0,5–0,7 g heraf: — Omega-6: 0,05–0,09 g — Omega-3: 0,50–0,65 g

Vitaminer

Thiamin: 0,10–0,15 mg

Riboflavin: 0,15–0,20 mg

Nicotinsyre: 2,0–3,9 mg

B6: 0,1–0,2 mg/100 g

Vitamin E: 0,9–1,1 mg

Mineraler

Kalcium: 80–90 mg

Fosfor: 140–160 mg

Jern: 5,5–6,5 mg

Magnesium: 25–30 mg

Kalium: 110–130 mg

Zink: 45–50 mg

[1] Naturligt farvesystem

3.3. Foder (kun for animalske produkter) og råvarer (kun for forarbejdede produkter)

»Grebbestadostron« fodres hovedsagelig med mikroalger på en størrelse på 20–30 μm, men kan også spise større partikler som f.eks. zooplankton og fiskeæg.

3.4. Specifikke etaper af produktionen, som skal finde sted i det afgrænsede geografiske område

Hele fremstillingsprocessen skal finde sted i det geografiske område, der er specificeret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Produktionsområdet for »Grebbestadostron« består af den nordlige og sydlige øgruppe Grebbestad, dvs. området Bohuslän-øgruppen, der er beliggende i distrikterne Lur, Tanum, Fjällbacka og Kville. I havet er udgangspunktet områdets ydre grænse. Produktionsområdet omfatter den del af kysten, der befinder sig 5 km inden for kystlinjen.

5. Tilknytning til det geografiske område

Egenskaberne ved »Grebbestadostron« er afhængig af samspillet mellem de naturlige og menneskelige faktorer.

Produktets egenart

»Grebbestadostron« er europæiske østers, der lever på naturlige østersbanker i Grebbestads nordlige og sydlige øgruppe. »Grebbestadostron« vokser langsomt, fordi vandet i produktionsområdet er koldt, relativt næringsfattigt og har et lavt saltindhold. Det tager tre til fem år for østers at nå den minimale lovlige størrelse, hvor de kan fiskes. Den langsomme vækst berører østers organoleptiske egenskaber.

I sammenligning med den invasive stillehavsøsters (Magallana gigas), der vokser hurtigt i produktionsområdet, har den langsomtvoksende »Grebbestadostron« en mere intens og fyldig smag samt mere mærkbare og udtalte noter af mineraler og umami. »Grebbestadostron« har også en markant længere og mere intens eftersmag. Kødet er mere fast end for M. gigas, hvilket betyder, at »Grebbestadostron« har en mere udtalt bidefasthed.

Naturlige faktorer:

Egenskaberne ved »Grebbestadostron« er afhængige af de naturlige forhold i produktionsområdet.

»Grebbestadostron« er en del af den svenske bestand af europæiske østers (O. edulis). Bestanden vurderes til at omfatter 40 millioner individer. Som et resultat af adskillelse pga. afstand og evolutionær tilpasning til bl.a. vandtemperaturer og saltindhold, er den svenske bestand af O. edulis genetisk adskilt fra bestandene af europæisk østers, der lever i de mere sydlige dele af Atlanterhavet. Der er dog færre genetiske forskelle inden for bestanden end i de mere sydlige bestande.

Den svenske bestand af O. edulis har en relativ god status, hvilket hovedsagelig skyldes privat ejerskab af fiskerettigheder, småfiskeri, og at der ikke er parasitter i vandet (M. mackini).

Vandet i produktionsområdet er relativt koldt (gennemsnitstemperaturen for overfladevandet er ca. 8–10 °C) og saltindholdet lavt (2,7 % i gennemsnit), hvilket betyder, at østers, der fanges med henblik på fremstilling af »Grebbestadostron«, lever på grænsen af artens udbredelsesområde.

Næringsstofforholdet i vandene i produktionsområdet for »Grebbestadostron« påvirkes i høj grad af Østersøens overfladestrøm. Indholdet af næringssalt, fosfor og nitrogen er lavt (i gennemsnit henholdsvis 0,8 μM og 20 μM), og dette begrænser mikroalgers vækst, som er østers primære fødevare.

De naturlige forhold i produktionsområdet for »Grebbestadostron« (steder med læ, dybde, havbunde af den rigtige type, den rette hældning og placering) giver gode betingelser for fremstillingen af østers.

Østers, der fanges med henblik på fremstilling af »Grebbestadostron« vokser på halvhård bund med en maksimal hældning på 45° ned til en dybde på ca. 10 m. Havbunden bliver mere mudret ved større dybde. Østers trives ikke på sådanne havbunde. De trives heller ikke på østvendte havbunde.

Østersbanker beskyttes mod bølger og vind fra det åbne hav ved den ydre ring af øer i den nordlige og sydlige øgruppe Grebbestad.

Menneskelige faktorer:

Østersfiskernes viden om den europæiske østers biologi og livscyklus og om vand- og havbundsforholdene i produktionsområdet sammen med forvaltningen af østersbestanden på de naturlige østersbanker, er afgørende for både tilgængeligheden og kvaliteten af »Grebbestadostron«.

»Grebbestadostron« fiskes på en unik og let måde, der bidrager til den karakteristiske kvalitet i »Grebbestadostron«. Østers kan kun fanges i net af vadefiskere eller indsamles i hånden af erfarne dykkere. De fleste østers indsamles i hånden af dykkere. Da dykkerne ikke forstyrrer noget materiale på havbunden, har fiskeri af »Grebbestadostron« ikke megen indvirkning på de østers, der efterlades på østersbanken for at filtrere produktionsområdets rene klare vand.

Fiskeriet er begrænset til 70 000»Grebbestadostron« om året med særligt hensyn til den europæiske østers overlevelse og dermed den fortsatte tilgængelighed af »Grebbestadostron«. I forbindelse med fiskeri af »Grebbestadostron« tager fiskerne forskellige skridt for at bevare østersbankerne i produktionsområdet.

De østers, der lever oven på hinanden i store klynger, adskilles og spredes over et større område, således at alle østers har god adgang til næringsstoffer og dermed en øget mulighed for at overleve. De små østers, der vokser på overfladen af »Grebbestadostron«, der fanges, skrabes af med hånden, plejes og sættes igen ud på østersbanken. Før de igen sættes ud på østersbanken, fjernes de små østers af den invasive art stillehavsøsters (Magallana gigas), således at denne ikke spredes.

For at sikre reproduktionen af O. edulis fanges »Grebbestadostron« ikke i den europæiske østers reproduktionsperiode i juli-august.

Takket være tiltagene og den omhu, som østersfiskerne udviser, når de fisker »Grebbestadostron«, er bestanden af den europæiske østers stadigt stigende i produktionsområdet.

Henvisning til offentliggørelsen af varespecifikationen

https://www.livsmedelsverket.se/globalassets/foretag-regler-kontroll/livsmedelsinformation-markning-halsopastaenden/skyddade-beteckningar/produktbeskrivning_grebbestadostron_2022_03_31.pdf.

(1) EUT L 343 af 14.12.2012, s. 1.